open-index/open-wikipedia-markdown huggingface dataset:
Seldžukid

**Seldžukid** olid oguusi-turgi rändhõimude liit ja nende rajatud dünastia, kes valitsesid Lääne-Aasias 11.–14. sajandini, sh Seldžukkide riiki (1037–1194) ja Rumi seldžukkide sultanaati (1077–1307).

Dünastia sai nime Kõnõki hõimupealiku Saldžuki järgi, kelle juhtimisel liikus hõim Sõrdarja alamjooksu aladelt lõunasse. Oguusi hõimude hulka kuulunud seldžukid peatusid 9.–10. sajandil Sõrdarja ja Amudarja vahelisel alal, vallutasid 1055. aastal Safariidide Pärsia. Seldžukid islamiseerusid umbes aastal 985.

Seldžukkide dünastia rajaja oli Togrulbek, kes valitses Seldžukkide riiki (1037–1194) aastatel 1038–1063. Kairos resideerivad Abbassiidide dünastia valitsejad tunnistasid Togrulbekki 1055. aastast sultanina Bagdadis. Togrulbeki juhtimisel vallutati Horasan, Horezm, Lääne-Iraan, Aserbaidžaan ja Iraak.

Alp Arslani juhtimisel (1063. aastast) saavutasid seldžukkide väed 1071. aastal Manzikerti lahingus Bütsantsi üle tähtsa võidu, misjärel hõivati peaaegu kogu Väike-Aasia, Süüria ja Palestiina.

11.–15. sajandil liikusid seldžukid edasi Lõuna-Kaukaasiasse ja Väike-Aasiasse, luues islamiusulise seldžukkide suurriigi.

Seldžukkide riik saavutas oma suurima ulatuse 11. sajandi lõpus, ulatudes Egiptusest Hiinani. Võim kuulus riigis hõimuülikutele, kellele anti valitsemiseks suuri maavaldusi (iktaad). Seldžukkide riik oli suurim Malik-šahhi surma ajal. Seldžukkide vallutustel oli islamimaade ajaloos pöördeline tähendus; suurtel aladel, kus olid seni elanud peamiselt iraanlased, muutusid valdavaks turgi hõimud, mis hakkasid tuginema rangelt sunniitlikule islamile ja bürokraatlikule ametnikkonnale. Seldžukkide tungimine Palestiinasse ja Väike-Aasiasse oli üks ristisõdade ajendeid.

Seldžukkide impeerium hakkas lagunema pärast Malik-šahhi surma 1092. aastal ning tema poegade vahel alanud võimuvõitlust riigi valitsemise eest. Pärast Malik-šahh I-se surma aastal 1095 jagunes impeerium mitmeks väiksemaks riigiks. Pärast Malik-šahhi tulid võimule Kilij Arslan I Rumi seldžukkide sultanaadis ja Tutush I Süürias. Tutush suri aastal 1095, tema kaks poega Fakhr al-Mulk Radwan ja Duqaq hakkasid vastavalt valitsema Aleppos ja Damaskuses. See killustas Süüriat veelgi; Mosulis oli võimul atabek Kerbogha. Selline lõhestumus Lähis-Idas tegi eurooplaste vallutustee Jeruusalemmani lihtsaks.

Ristisõdade käigus vallutati aastatel 1096–1099 Esimeses ristisõjas Vahemere idaosas Levandis Antakya ja Edessa linn ning moodustati ristisõdijate riigid Edessa krahvkond 1098–1149 ja Antiookia vürstiriik 1098–1268.

Iseseisvunud sultanaatidest püsis kõige kauem Rumi seldžukkide sultanaat (1077–1307).

## Seldžuki valitsejad
*Togrulbek (1038–1063) 
*Alp Arslan (1063–1072) 
*Malik-šahh (1072–1092) 

## Vaata ka
*Seldžukkide riik (1037–1194), keskus Nikaia
*Rumi Seldžukkide sultanaat (1077–1307) (Ikonloni sultanaat, Κοnya sultanaat)

## Viited
Lipoom

**Lipoom** ehk **rasvkasvaja** (ladina keeles *lipoma*) on osadel loomadel (sh inimestel) erinevates kehapiirkondades esineda võiv diferentseerunud rasvkoe pehme nahaalune healoomuline kasvaja.

Lipoomide etioloogia pole seni veel selge; arvatakse, et soodumus lipoomide tekkeks on perekondlik.

## Inimestel
Inimestel võib harva esineda lülisambakanali lipoomi. Haruharva võib naistel esineda ka häbemelipoomi. Ka südamelipoomi on diagnoositud.

## Sümptomid

Suured lipoomid võivad vahel harva sümptomeid anda, kui nad pigistavad lähedal asuvaid närve, kuid harilikult on lipoomid kas pehme või ka tihke konsistentsiga (näpuga vajutades) kasvajad (neid saab näppudega naha all liigutada), mis ei põhjusta meditsiiniliselt olulisi sümptomeid ega seisundeid.

## Klassifikatsioon

Rahvusvahelise haiguste klassifikatsiooni 10. versioonis kodeeritakse lipomatoossed healoomulised kasvajad järgmiste alamjaotiste koodidega:
*[D17.0] Pea-, näo- ja kaelanaha ning nahaaluskoe lipomatoosne healoomuline kasvaja
*[D17.1] Kerenaha ja nahaaluskoe lipomatoosne healoomuline kasvaja	 	
*[D17.2] Jäsemete naha ja nahaaluskoe lipomatoosne healoomuline kasvaja	 	
*[D17.3] Muude ja täpsustamata paikmete naha ja nahaaluskoe lipomatoosne healoomuline kasvaja	
*[D17.4] Rindkeresiseste elundite lipomatoosne healoomuline kasvaja	 	
*[D17.5] Kõhuõõnesiseste elundite lipomatoosne healoomuline kasvaja	 	
*[D17.6] Seemneväädi lipomatoosne healoomuline kasvaja	 
*[D17.7] Muude paikmete lipomatoosne healoomuline kasvaja	
*[D17.9] Täpsustamata lipomatoosne healoomuline kasvaja.

*[[International Classification of Diseases for Oncology]]* kood on **ICD-O code 8850/0**.

## Kirurgiline ravi

Õhukese kapsliga rasvakogumeid esineb sagedamini nahaaluses sidekoes kas üksikult või rühmadena ja need vajavad väga harva meditsiinilist sekkumist. Kui diagnoos ei ole kindel, siis võidakse lipoom ka kirurgiliselt eemaldada (väljalõikamine).

## Vaata ka

* seljavalu

## Viited

## Välislingid
*"Meditsiiniline käsiraamat", Eesti Riiklik Kirjastus, Tln 1955
*Lipoma - Topic Overview, veebiversioon (vaadatud 17.05.2014) (*inglise keeles*)
*GOHAR A. SALAM, Lipoma Excision, Am Fam Physician. 2002 Mar 1;65(5):901-905, veebiversioon (vaadatud 17.05.2014) (*inglise keeles*)
*Christopher D. M. Fletcher, K. Krishnan Unni, Fredrik Mertens,Pathology and Genetics of Tumours of Soft Tissue and Bone, G.P.Nielsen, N,Mandahl, lk 20 – 22, 2002, IARC Press, Google'i raamatu veebiversioon (vaadatud 17.05.2014) (*inglise keeles*)
*Maksa lipomatoosne healoomuline kasvaja, veebiversioon (vaadatud 17.05.2014) (*inglise keeles*)
*Sissekanne portaalis inimene.ee, veebiversioon (vaadatud 17.05.2014)
*A. Thomas Stavros, Breast Ultrasound, lk 569–575, 2004, LIPPINCOTT WILLIAMS&WILKINS, Google'i raamatu veebiversioon (vaadatud 17.05.2014) (*inglise keeles*)
*Sissekanne veebipõhises teabevaramus Eesti Entsüklopeedia, veebiversioon (vaadatud 17.05.2014)

### Pildid
*Picture of Lipoma 1, veebiversioon (vaadatud 17.05.2014) (*inglise keeles*)
*Picture of Lipoma 2, veebiversioon (vaadatud 17.05.2014) (*inglise keeles*)

### Video
*YouTube'i video lipoomi eemaldamisest, veebiversioon (vaadatud 17.05.2014)
Kaka ja kevad

**"Kaka ja kevad"** on Andrus Kivirähki lasteraamat, mis ilmus 2009. aastal.

Raamat võitis 2010. aastal Nukitsa konkursi nii kirjanike kui ka kunstnike kategoorias.

Raamat on tõlgitud läti (2012), saksa (2015), soome (2016) ja vene keelde (2018). 

## Ilmumisandmed
*Kaka ja kevad / Andrus Kivirähk ; illustreerinud Heiki Ernits. Tallinn : Varrak, 2009. ISBN 9789985319727. Juurdetrükid 2016, 2018, 2019, 2020, ilmunud ka e-raamatuna (epub).

## Viited
Maksim Gorki nimeline Kirjandusinstituut

**Maksim Gorki nimeline Kirjandusinstituut** (vene keeles Литературный институт имени А. М. Горького) on rakenduskõrgkool Venemaal. Humanitaarharidust andev õppeasutus asub Moskvas Tveri bulvaril.

Kirjandusinstituut asutati 1933. aastal Maksim Gorki eestvõttel. Pärast kirjaniku surma anti koolile tema nimi. Alates 1942. aastast on võimalik õppida nii päevases kui ka õhtuses õppes. 1953. aastast korraldab Instituut kõrgemaid kirjanduskursusi.

Maksim Gorki nimeline Kirjandusinstituut pälvis 1983. aastal Rahvaste Sõpruse ordeni. 

## Instituudi vilistlased
*Valeri Roštšenko, vene päritolu kirjanik ja kaugsõidukapten
*Bella Ahmadulina, tatari-itaalia päritolu vene luuletaja
*Gennadi Aigi, tšuvaši luuletaja ja tõlkija
*Jeremei Aipin, handi kirjanik ja poliitik
*Tšõngõz Ajtmatov, kirgiisi kirjanik
*Margarita Aliger, vene luuletaja, tõlkija ja ajakirjanik
*Juri Andruhhovõtš, ukraina kirjanik ja tõlkija
*Maria Arbatova, vene kirjanik, poliitik ja naisõiguslane
*Vassili Belov, vene kirjanik
*Vizma Belševica, läti kirjanik ja tõlkija
*Juri Bondarev, vene kirjanik
*Virgilijus Čepaitis, leedu tõlkija, kirjastaja ja poliitik
*Nambarõn Enhbajar, mongoolia poliitik
*Konstantin Fedin, vene kirjanik
*Aleksandr Galitš, juudi päritolu ukraina kirjanik, luuletaja ja helilooja
*Rassul Hamzatov, avaari (dagestani) luuletaja
*Margarita Hemlin, vene kirjanik
*Eugenijus Ignatavičius, leedu kirjanik ja tõlkija
*Fazil Iskander, abhaasia kirjanik
*Inna Ištšuk, ukraina kirjanik
*Antanas Jonynas, leedu kirjanik
*Ismail Kadare, albaania kirjanik
*Anatoli Kim, korea päritolu vene kirjanik
*Lina Kostenko, ukraina kirjanik
*Juozas Macevičius, leedu tõlkija ja luuletaja
*Jaroslavas Melnikas, leedu kirjanik, kirjanduskriitik ja filosoof
*Arvo Mets, eesti päritolu vene luuletaja, vene vabavärsi teoreetik ja praktik, üks uuema vene vabavärsi rajajaid ning tõlkija
*Konstantin Paustovski, vene kirjanik ja ajakirjanik 
*Viktor Pelevin, vene kirjanik
*Anatoli Pristavkin, vene kirjanik ja ühiskonnategelane
*Nikolai Rubtsov, vene luuletaja
*Konstantin Simonov, vene kirjanik
*Paulius Širvys, leedu luuletaja
*Vladimir Železnikov, vene lastekirjanik
*Vladimir Tendrjakov, vene kirjanik
*Juri Trifonov, vene kirjanik
*Aleksandr Zinovjev, vene loogik, matemaatik, filosoof ja kirjanik

### Eestist pärit üliõpilasi
*Henn-Kaarel Hellat
*Heino Kiik
*Jaan Kruusvall
*Mats Traat
*Katrin Väli

## Välislingid
*Õppeasutuse koduleht
Osonaator

**Osonaator** (inglise *ozonator*, *ozonizer*, *ozone generator*) on seade, mis valmistab osooni ja millega lastakse osoon õhku või vette. 

Vastavat toimingut nimetatakse osoonimiseks ja selle eesmärk on tappa mikroorganisme või eemaldada soovimatuid lõhnu.

## Viited
Mumps

**Mumps** ehk **seatõbi** ehk **epideemiline parotiit** (ladina keeles *Parotitis epidemica*) on kergesti nakkav viirushaigus, mida tekitab paramüksoviiruste hulka kuuluv mumpsiviirus.

See levib piisknakkusena. Kõik vanuserühmad on vastuvõtlikud, kuid eelkõige põevad seda lapsed ja noorukid. Parasvöötmes esineb haigusjuhte rohkem kevadtalvisel perioodil.

Infektsiooni peiteaeg pärast nakatumist ja enne sümptomite avaldumist võib olla 7–25 päeva, keskmiselt 16–18 päeva. Haigus on nakkav alates ühest-kahest peiteaja viimasest päevast kuni üheksanda haiguspäevani.

Haiguse levinumad sümptomid on kõrgenenud kehatemperatuur, valu mälumisel ja süljenäärmete, tihemini kõrva-süljenäärmete paistetus. Hiljemalt nädala jooksul kehatemperatuur normaliseerub ja paistetus kaob. Kui haigus kandub ühelt süljenäärmelt teisele, siis haigus pikeneb. Pärast põdemist kujuneb püsiv immuunsus. 

Haiguse vastu ei ole efektiivset spetsiifilist ravi, mistõttu pruugitatakse pallitatiivravi (nt puhkus, kubeme jahutamine, mittesteroidsed põletikuvastased ravimid).

Mumps on ennetatav turvalise ja efektiivse vaktsiiniga. Tihti kasutatakse liitvaktsiini, mis annab kaitse ka leetrite ja punetiste vastu. Vahel kasutatakse MMRV-vaktsiini, mis annab lisaks eelmainitud haigustele kaitse tuulerõugete vastu. Pärast MMR-liitvaktsiini kasutuselevõttu Ameerika Ühendriikides 1967. aasta detsembris langes mumpsi haigestumine 1993. aastaks 99%; 1968. aastal registreeriti 152 209 haigusjuhtu ja 1993. aastal 1692 juhtumit.

## Tüsistused
Noormeestel võib tüsistusena esineda orhiit koos munandi atroofia võimalusega, tüdrukutel rinnanäärmete ja munasarjade põletik.

Mumps võib põhjustada ka kurdistumist või kuulmiskahjustusi, mida esineb ligemale 4% juhtumidest. See teeb mumpsist kõige levinuma lastel esineva unilateraalse (üht kõrva hõlmava) neurosensoorne kuulmislanguse põhjuse. Ehkki tavaliselt tekib kuulmiskahjustus vaid ühes kõrvas, võib see harvematel juhtudel tekkida mõlemas kõrvas. Kuulmiskahjustus või kurtus on tavaliselt mööduv, kuid võib olla ka jäädav. Pöördumatuid kuulmiskahjustusi ja kurdistumist on peetud haruldasteks, neid tekib umbes 0,005% juhtudest.

## Viited
Radiaalaksiaalturbiin

**Radiaalaksiaalturbiin** ehk **Francise turbiin** on reaktiivhüdroturbiin, mille tööratta labade vahel liigub vedelik algul radiaalselt, hiljem aksiaalselt.

Radiaalaksiaalturbiini tööratta labad on kinnitatud jäigalt ja neid ümbritseb pöid. Turbiini võll on vertikaalne.

Radiaalaksiaalturbiini võimsus küünib 500 MW-ni, tööratta diameeter on kuni 8 m.

## Vaata ka
*Pöördlabaturbiin
*Koppturbiin

## Viited
Kladovo

**Kladovo** on linn Serbias Bori ringkonnas, samanimelise valla keskus. Asub Doonau paremkaldal Bulgaaria piiri ääres.

Rooma ajal oli linna nimi Zanes.

## Välislingid

* Kladovo koduleht
TTÜ Küberneetika Instituudi foneetika ja kõnetehnoloogia laboratoorium

**TTÜ Küberneetika Instituudi foneetika ja kõnetehnoloogia laboratoorium** on eesti keele foneetiliste uuringute (eesti häälikusüsteem, prosoodia, aktsendinähtused), kõnetehnoloogilised uuringute ning arendustöödega (kõnesüntees, kõneanalüüs, kõnetuvastus, kõnelejatuvastus, foneetilised andmebaasid) tegelev labor.

Esimesed eksperimendid eestikeelse kõnetuvastusega tehti laboris juba 1980. aastate lõpus. Aktiivsemalt hakati tuvastusega tegelema 2000. aastate keskel. Suure tõuke sellele andis kahe mahuka eestikeelse kõne andmebaasi (BABEL ja Eesti SpeechDat) loomine, mis võimaldasid treenida juba üsna hästi toimivaid akustilisi mudeleid. Kõneandmebaaside loomine ongi labori üks tähtsamaid tegevusi, mis toetab teisi uurimissuundi. Põhiliseks kõnetuvastusega seotud uurimisobjektiks on olnud keelemudel.

## Vaata ka
* Foneetika
* Kõnesüntesaator

## Viited

## Välislingid
* Foneetika ja kõnetehnoloogia labori veeb
Omar Calabrese

**Omar Calabrese** (2. juuni 1949, Firenze – 31. märts 2012, Monteriggioni, Siena provints) oli itaalia semiootik.

Ta oli Itaalia Semiootika Seltsi president aastail 1996–2000.

## Välislingid
*Lühibiograafia
The Magic Gift Box

**"The Magic Gift Box"** on Iiris Vesiku 2012. aastal ilmunud album.

## Lood
# "Curaga" – 3:11
# "Weirdo" – 3:10
# "Just Like an Ogre" – 2:45
# "Astronaut" – 3:02
# "Song in a Box" – 3:07
# "Melyse" – 3:15
# "Glimmering" – 3:50
# "Gummybear" – 2:42
# "Big Bat" – 4:00
# "Merman" – 3:14
# "Unicorn" – 5:03
# "Circle" – 4:46
# "Mirage" – 3:52
# "Zombie" – 3:03

## Välislingid
Naiste maailm

**"Naiste maailm"** on Eesti kirjaniku Henn-Kaarel Hellati kaheköiteline ulmeromaan, mille esimene osa ilmus 1976. ja teine osa 1978. aastal.

Antiutoopia kirjeldab tulevikumaailma, mida asustavad peamiselt naised, väikesel hulgal mehi aga aretatakse pelgalt paljunemisfunktsiooni tagamiseks.

Hellatile tuntuse toonud romaan ilmus krimi- ja ulmeromaanide sarjas "Mirabilia". See oli sarjas esimene Eesti algupärand ning ilmus tiraažiga 40 000.

Ajakirjanik Ardo Kaljuvee on nimetanud Eesti Päevalehes Hellati teost esimeseks eesti ulmeromaaniks. Teisalt on ulmekirjanik Siim Veskimees öelnud "Naiste maailma" (ja samuti Eiv Elooni romaani "Kaksikliik") kohta: "Kuulsaks on saanud hoopis soperdised, mis meie algupärase ulme mainet sedavõrd kahjustasid, et see siiamaale tunda annab."

## Viited
Ka (kana)

**か** hiraganas ja **カ** katakanas (*ka* *[[rōmaji]]*s) on jaapani keele silptähestiku märgid, mis märgivad silpi *ka*.

Mõlemad märgid on arenenud *[[kanji]]* märgist 加.

## Variandid
Mõlemad märgid esinevad koos *[[dakuten]]*iga: が hiraganas ja ガ katakanas ning *rōmaji*s kirjutatakse seda *ga*. See hääldub nagu [ɡa] sõna alguses ja [ŋa] või [ɣa] sõna keskel.
Tuareegid

**Tuareegid** on berberi rahvas, kes asustavad Põhja-Aafrikas Sahara kõrbe sisealasid. Traditsioonilise eluviisi poolest on nad rändkarjakasvatajad ehk nomaadid.

Tuareegide arvu hinnatakse 5,7 miljonile inimesele, kõige enam elab neid Nigeris ja Malis. Arvukad tuareegide kogukonnad on ka Alžeerias, Liibüas ja Burkina Fasos, vähem elab neid Nigeeria põhjaosas. Täpseid arve tuareegidest elanikkonna kohta ühes või teises riigis ei ole võimalik esitada, sest nomaadidena liiguvad tuareegid pidevalt ka üle riigipiiride.

Tuareegid kõnelevad tuareegi keelt, mille kohta puudub kindel seisukoht, kas tegemist on ühe mitmete dialektidega keelega või omavahel tihedalt seotud keelte perekonnaga. Nad tunnistavad islami usku, mis on segunenud nende vanade animistlike uskumuste ja tavadega.

## Kirjandus
*Andrus Mölder. ''Kel tamasheq'' ja ''imushagh''. Tuareegid - Aafrika riigita rändrahvas. Horisont, 3/2018, lk 12-19
Peel

**Peel** (ka **peil**) on puu, mis on ette nähtud purje kinnitamiseks (nt poom, kahvel, raa). Peelede kogumit nimetatakse **peelestikuks** ehk **rangoudiks**.

## Viited
Harry Õiglane

**Harry-Hartwig Õiglane** (5. märts 1927 Raudlepa – 17. juuli 1999) oli eesti füüsik.

1945. aastal astus ta Tartu Ülikooli matemaatikat õppima, kuid lõpetas 1950. aastal kiitusega füüsikaosakonnas. 1954. aastal kaitses ta kandidaadiväitekirja teemal "Elektroniteooria vaakumparandused".

Aastail 1976–1981 oli ta TA Füüsika Instituudi direktor. Ta oli õppejõud kõrgkoolides ning ka Tallinna Prantsuse Lütseumis. Ta oli ka Eesti entsüklopeedia peatoimetaja asetäitja.

Ta on tõlkinud Albert Einsteini ja Leopold Infeldi raamatu "Füüsika  evolutsioon: ideede arenemine algmõistetest kuni relatiivsusteooriani ja kvantide teooriani" (Eesti Riiklik Kirjastus, Tallinn 1962, 236 lk).

## Teosed
* "Vestlus relatiivsusteooriast", Eesti Riiklik Kirjastus,	Tallinn 1958, 278 lk; teine trükk: Valgus, Tallinn 1965, 328 lk; kolmas, täiendatud trükk: Valgus, Tallinn 1973, 340 lk
* "Mikromaailma sügavusse" (aine ehitusest), illustreerinud Aleksander Suuman, Eesti Riiklik Kirjastus, Tallinn 1963, 340 lk
* "Kaasaegse teoreetilise füüsika põhikursus. 1. osa: Klassikaline teooria", Tartu Riiklik Ülikool (TRÜ rotaprint), Tartu 1965, 176 lk
* "Kaasaegse teoreetilise füüsika põhikursus. 2. osa, Ettevalmistus kvantteooriateks", Tartu Riiklik Ülikool, teoreetilise füüsika kateeder, Tartu 1967, 195 lk
* "Füüsika põhikonstandid ja eluta mateeria evolutsioon: abiks lektorile", ENSV Ühing "Teadus", Tallinn 1986, 28 lk
* "Füüsika nagu ta on", Valgus, Tallinn 1979, 161 lk
* "Füüsika X klassile. 1. osa, Aeg, ruum, liikumine", Koolibri, Tallinn 1995, 144 lk; ISBN 9985002598
* "Füüsika X klassile. 2. osa: molekulaarfüüsika", Koolibri, Tallinn 1996, 144 lk; ISBN 9985003217
* Füüsika XI klassile. 1. osa, Elekter ja magnetism", Koolibri, Tallinn 1997, 188 lk; ISBN 9985005309

## Viited

## Kirjandus
* "Meie sõbrad, meie tuttavad", Eesti Raamat, Tallinn 1965, lk 277-289
* Jaak Lõhmus, "Harry Õiglase teadustegevusest ja raamatutest" – Eesti Füüsika Seltsi aastaraamat 2007, Tartu 2008, lk 39-60

## Välislingid
*Foto
*"Relatiivsuse poolt suunatud elu" Eesti Päevaleht, 14. september 1996
Ferdinand Alexander Porsche

**Ferdinand Alexander Porsche** (11. detsember 1935 – 5. aprill 2012) oli saksa disainer. Ta oli Ferry Porsche poeg ja Ferdinand Porsche pojapoeg ning Ferdinand Oliver Porsche ja  Mathieu Fernand A. Porsche isa.

Tema disainitud on muu hulgas esimene Porsche 911 (Porsche 901).
Punakas korpsamblik

**Punakas korpsamblik** (*Xanthoria elegans*) on korpsambliku perekonda kuuluv liik samblikke.

## Viited

## Välislingid
*
Leningradi kaitsmise eest

**Leningradi kaitsmise medaliga** autasustati kõiki Nõukogude Liidu sõjaväelasi ja tsiviilisikuid, kes kaitsesid Leningradi ajavahemikul 8. september 1941 – 27. jaanuar 1944.

## Välislingid
* Указ Президиума Верховного Совета СССР «Об учреждении медалей «За оборону Ленинграда», «За оборону Одессы», «За оборону Севастополя» и «За оборону Сталинграда» и награждении этими медалями участников обороны Ленинграда, Одессы, Севастополя и Стадинграда» от 22 декабря 1942 года // Ведомости Верховного Совета Союза Советских Социалистических Республик : газета. — 1942. — 30 декабря (№ 47 (206)). — С. 1.
Kuulsuse orden

**Kuulsuse orden** (vene keeles *Орден Славы*) oli Nõukogude Liidu vapruse eest jagatav orden. 

## Ajalugu
Orden asutati 1943. aasta 8. novembril ning see jagunes kolme järku. Orden loodi Georgi ordeni eeskujul ja sellega autasustati sõdureid, kes olid vaprusega silma paistnud. Sõdur, keda oli varem hinnatud kolmanda järgu vääriliseks, võis uute vaprustegude eest pälvida kõrgema järgu ordeni ning kui ta oli pälvinud peale kolmanda järgu ordeni veel ka teise järgu ordeni, võis ta pälvida esimese järgu ordeni.

*I järku jagati välja 2620.
*II järku jagati välja 46473.
*III järku jagati välja 997815.
Punatähe orden

**Punatähe orden** (vene keeles *Орден Красной Звезды*) oli Nõukogude Liidus vapruse eest antav autasu. 

## Ajalugu
Orden asutati 6. aprillil 1930 ja statuut võeti vastu sama aasta 5. mail. Algul autasustati sellega ainult kõrgemaid ohvitsere ja ametnikke, kuid hiljem statuuti muudeti ja autasu võis anda ka reasõduritele. Statuudi järgi võis ordeniga autasustada ka üksust, laeva, gruppi või organisatsiooni.
## Vaata ka
*Punatähe ordeni kavalerid
Tööpunalipu orden

**Tööpunalipu orden** (vene keeles *oрден Трудового Красного Знамени*, orden Trudovogo Krasnogo Znameni; algselt *орден «Трудовое Красное Знамя»*) oli Nõukogude Liidus töötajatele tubli ja eeskujuliku töö eest jagatav orden. Orden asutati 28. detsembril 1920, esimene orden anti välja 28. juulil 1921 ning viimane 21. detsembril 1991. 

Aastate jooksul jagati ordenit 1 224 590 korral.

Eesti NSV-s oli 1. jaanuari 1990 seisuga Tööpunalipu ordeni saanud 6080 isikut ja 40 kollektiivi. 

Viimane autasustamine Tööpunalipu ordeniga Eesti NSV-s toimus aastal 1988.

## Vaata ka
*Tööpunalipu ordeni kavalerid
* Lenini orden
* Punalipu orden
* Rahvaste sõpruse orden
* Oktoobrirevolutsiooni orden
Isamaasõja orden

**Isamaasõja orden** (vene keeles *Орден Отечественной войны*) oli Nõukogude Liidu autasu, millega autasustati Nõukogude armee sõdureid ja partisane kangelaslike tegude eest Suures Isamaasõjas. 

1985. aastal, Suure Isamaasõja võidu 40. aastapäeval otsustati kõiki elusolevaid veterane autasustada ordeni I või II järguga.

II maailmasõja aegse I järgu ordenil olev sirp ja vasar ning taustaks olev kuldne täht koos ristatud mõõga ja vintpüssiga on valmistatud kullast. Ordeni II järgul on sirp ja vasar valmistatud kullast.

## Vaata ka

* Punatähe orden
* Punalipu orden
* Kuulsuse orden
* Suure Isamaasõja võidu medal
* Medal "20 aastat võidust"
* Medal "30 aastat võidust"
* Medal "40 aastat võidust"

## Välislingid
*  Указ Президиума Верховного Совета «Об учреждении Ордена Отечественной войны первой и второй степени» от 20 мая 1942 года // Ведомости Верховного Совета Союза Советских Социалистических Республик : газета. — 1942. — 28 мая (№ 19 (178)). — С. 1. (vene keeles)
Talu Maa

**Talu Maa** on aastatel 1991–1993 ilmunud Maalehe väljaanne. Talu Maa ilmus kord kuus ja sisaldas praktilisi nõuandeid talunikele.

## Välislingid
*Ajakirjanumbrid PDF-failidena
Raplamaa Ühistöö

**Raplamaa Ühistöö** on 2012. aasta jaanuaris korrapärast ilmumist alustanud Rapla maakonna elu käsitlev ainult internetis levitatav nädalaleht. Enne seda ilmus 2011. aasta detsembris neli proovinumbrit. 

Raplamaa Ühistöö ilmub igal kolmapäeval.
  
Ajalehe väljaandja on seltsing Raplamaa Ühistöö.

Kuna senine maakonna ajaleht Raplamaa Sõnumid lõpetas alates 2013. aasta algusest ilmumise 3 korda nädalas ja ilmub nüüd  kord nädalas samuti kolmapäeviti, hakkas seltsing  Raplamaa Ühistöö 2013. aasta algusest katseliselt andma välja ka ajalehte Ühistöö Nädalalõpp, mis ilmus netilehena laupäeviti. Peatselt selle lehe väljaandmine katkestati.

## Välislingid
* http://issuu.com/piirp/docs (pdf)
Ühistöö (Rapla ajaleht)

**Ühistöö** oli aastatel 1951–1995 ilmunud Rapla maakonna (algselt Rapla rajooni) ajaleht.

1995. aasta märtsis ajaleht erastati AS JT-le, sama aasta detsembris lõpetas Ühistöö ilmumise ja 1996. aasta jaanuaris alustas Ühistöö järglasena ilmumist AS Heldeian väljaandena Raplamaa Nädalaleht. Kokku ilmus Raplamaa Nädalalehte 6 numbrit.
Austuse märk

**Orden "Austuse märk"** (vene keeles *орден «Знак Почёта»*) oli Nõukogude Liidu teenetemärk, millega autasustati isikuid väljapaistvate saavutuste eest tootmises, teaduses, sotsiaal- ja kultuuritöös ning muudes ühiskondlikes tegevustes. Ordeniga autasustati ka ettevõtteid, asutusi ja töökollektiive (näiteks tsehhe), samuti rajoone, linnu ja muid asustatud punkte. Autasustada võidi ka välismaalasi ning välismaiseid ettevõtteid ja asulaid.

Ordeniga autasustati üle 1 535 000 korra. 

Viimati anti ordenit "Austuse märk" 23. detsembril 1988, kui autasustati Poola Rahvavabariigi kodanikke.  

Eesti NSV-s sai ordeni "Austuse märk" 9118 isikut ja 16 kollektiivi. 

Orden nimetati 1988. aastal ümber Austuse ordeniks. Sellenimelise ordeniga autasustati Eesti NSV-s kokku 6 isikut, kellest esimesena sai selle Gustav Ernesaks 29. detsembril 1988.

## Vaata ka
* Tööpunalipu orden
* Austuse orden (Venemaa Föderatsioon)
Töökuulsuse orden

**Töökuulsuse orden** oli Nõukogude Liidu orden, mis loodi Kuulsuse ordeni tsiviilvastena, ning sellega autasustati isikuid väljapaistvate töösaavutuste eest. Ordenit anti välja kolmes järgus (kõrgeim oli I järk). Isik, keda oli autasustatud ordeni III järguga, pälvis järgnevate väljapaistvate tegude eest ordeni kõrgema järguga. Ordeniga kaasnesid mitmed materiaalsed hüved, näiteks pensionitõus ja tasuta sõit ühissõidukites.

Ordeniga on kokku autasustatud seisuga:

I klass – 952 

II klass – u 50 000

III klass – u 650 000

## Eesti NSV

Eesti NSV-s oli autasustatud:

I klass – 6 

II klass – 245

III klass – 3711

Viimane autasustamine Töökuulsuse ordeniga Eesti NSV-s toimus aastal 1988, kui autasustatutele anti üle 2 II klassi ordenit.

I klassi ordeni pälvisid: Anna Fedotova (Ranna sovhoosi lüpsja), Hilja Kont (Leiburi kondiiter), Hilma Kool (Koeru sovhoosi seatalitaja), Ants Lehtme (Saida sovhoosi traktorist), Maimo Lõppe (kalurikolhoosi töötaja) ja Tadeuš Pupkevitš (Eesti Põlevkivi Narva karjääri ekskavaatori brigaadi brigadir). 

## Vaata ka
* Kuulsuse orden
* Tööpunalipu orden
* Orden "Austuse märk"

## Viited
Pavel Voronov

**Pavel Nikolajevitš Voronov** (vene *Павел Николаевич Воронов*; 19. mai 1851 Moskva – 5. detsember 1922 Petrograd) oli Venemaa sõjaväelane ja sõjaajaloolane. 

Ta oli kindralleitnandina Tallinna garnisoni ülem ja 1905. aasta revolutsiooni aegse sõjaseisukorra ajutine kindralkuberner (10. detsember 1905 – 24. detsember 1905) Tallinnas.

1905. aasta 29. oktoobril saatis ta Tallinnas Uuele turule Tallinna garnisoni ohvitseri kapteni Nikolai Mironovi koos kompaniiga seaduse täitmist nõudma. 

## Viited
Klarett

**Klarett** on vürtsvein, mida valmistati ja müüdi Tallinna Raeapteegis alates 1467. aastast ning tänapäeval uuesti alates 2006. aastast. Klaretil arvatakse olevat tervistav ja üldtoniseeriv toime.

Apteeker oli kohustatud saatma seda veini "ilma tasuta, maitsmiseks, sõbraliku tunnustuse täheks" raehärradele raekotta.

Inglise keeles nimetatakse klaretiks punaseid Bordeaux' veine.

## Raeapteegi klareti retsept
*32 toopi reinveini
*8 naela suhkrut
*1 nael kaneeli
*1 nael ingverit
*4 loodi nelki
*4 loodi muskaatõit
*2 loodi safranit

## Viited
Merike Pitk

**Merike Pitk** (sündinud **Pärnapuu**, seejärel **Paulus**; 5. aprillil 1959) on eesti ajakirjanik. 

Pärast žurnalistika eriala lõpetamist Tartu Riiklikus Ülikoolis 1982. aastal töötas ta ajakirjas Sotsialistlik Põllumajandus. Kui 1987. aastal loodi ajaleht Maaleht, asus sinna tööle. 

1992. aastal siirdus tööle ajakirja Maa Pere. Järgmise aasta sügisest oli ta lühikest aega Saaremaa ajalehe Oma Saar peatoimetaja, seejärel läks aga teise Saaremaa ajalehe Meie Maa ajakirjanikuks. 

1998. aastast oli ta Maalehe Lääne-Eesti korrespondent, 2007. aastast Maalehe vanemtoimetaja. 

Septembrist 2011 töötas Merike Pitk ajalehe Saarte Hääl peatoimetajana. 1. novembril 2012 nimetati ta Pressinõukogu liikmeks.
2015. aasta veebruarist kuni 2018. aasta jaanuarini töötas taas Maalehe vanemtoimetajana. 2018. aasta jaanuarist töötab ta Saaremaa valla meediaspetsialistina.

## Viited
Austuse orden

**Austuse orden** (vene keeles *oрден Почёта*) on Venemaa Föderatsiooni orden, mida antakse Vene Föderatsiooni tsiviilisikutele või ka sõduritele hea ja eeskujuliku töö, teenete ning vapruse eest. Ordenit antakse välja alates 1994. aastast.

## Vaata ka
* Püha Georgi orden
Embleem

**Embleem** on mingi mõtte või mõiste tinglik kujutis. 

Näiteks sirp ja vasar on tööliste ja talupoegade liidu embleem.

## Vaata ka
*bränd
*logo
*sümbol

## Viited
Suure Isamaasõja võidu medal

**Suure Isamaasõja võidu medal** (vene keeles медаль «За победу над Германией в Великой Отечественной войне 1941—1945 гг.») oli Nõukogude Liidu autasu, mida jagati pärast Teist maailmasõda nendele, kes olid sõjast osa võtnud Nõukogude poolel.

Medalit on kahte liiki: sõduritele ja vapratele töölistele.

Sõduritele jagati 14 933 000 medalit ning vapratele töölistele 16 096 750 medalit.
Laanik

**Laanik** (*Hylocomium*) on perekond samblaid laanikuliste (*Hylocomiaceae*) sugukonnast.

## Eesti liigid
Selles perekonnas on Eestis kaks liiki: –
**Hylocomium splendens* –  harilik laanik 
**Hylocomium umbratum* – varjulaanik
Ulmikulised

**Ulmikulised** (*Hypnaceae*) on sugukond samblaid ulmikulaadsete seltsist.

## Perekondi
* *[[Breidleria]]*
* *Callicladium* – kalliklaadium
* *Calliergonella* – teravtipp 
* *[[Campylophyllum]]*
* *Herzogiella* – ebaulmik 
* *Hypnum* – ulmik 
* *[[Isopterygium]]* – sarmik 
* *Pseudotaxiphyllum* – ebasarmik 
* *Ptilium* – lehviksammal 
* *Taxiphyllum* – lamesarmik
Garphyttani rahvuspark

**Garphyttani rahvuspark** on rahvuspark Rootsis Örebro läänis.

Rahvuspark on rajatud aastal 1909, selle pindala on 1,11 km².

Rahvuspark on rajatud pärandkoosluste kaitseks. 

Haruldase loomaliigina elab selles rahvuspargis pähklinäpp.

## Vaata ka
*Rootsi rahvuspargid
Olev Anton

**Olev Anton** (24. september 1935 Päde küla, Vaimastvere vald, Laiuse kihelkond, Tartumaa – 18. september 1998 Jõgeva maakond) oli eesti ajakirjanik ning novelli- ja näitekirjanik.

Õppis Kõola ja Selli algkoolis, Vaimastvere 7-klassilises koolis 1943–1950, Jõgeva keskkoolis 1950–1954, Eesti Põllumajanduse Akadeemias maakorralduse erialal 1954–1959.

Ta töötas ajalehe Rahva Hääl toimetuses 1959–1963 ning Edasi toimetuses põllumajandusosakonna juhatajana ja korrespondendina 1963–1988. Maalehe toimetuses oli ta aastatel 1987–1988 osakonnajuhataja, 1988–1991 erikorrespondent, 1991–1992 peatoimetaja.

## Teoseid
### Novellid
* "Karjabrigadiri päevik" 1978
* "Junkin, sõelameister" 1978
* "Kuus klassi..." 1978
* "Kuu ajaga rumalaks" 1978
* "Tossuta korsten" 1978
* "Miin ja sealt edasi" 1978
* "Omaenese vilja tunne" 1978
* "Kaks korda karjas" 1996
*  "Meie, kangelased Karussaarest" 1996
* "Mu koduke on tilluke" 1996
* "Talu tulevik on tume" 1996
* "Küljetsi külaeluga" (novellikogumik) 1978

### Näidendid
* "Laudalüürika" 1980
* "Tuulemurd" 1983 
* "Kopkakoid" 1984

## Tunnustus
*1972 Eesti NSV teeneline ajakirjanik

## Isiklikku
Tema teine abikaasa oli Nasta Pino ja kolmandas oli Helve Anton.

Tema poeg teisest abielust oli kirjanik ja ajakirjanik Jüri Pino.

## Personalia
*"Ajakirjanik, keda mäletatakse aastakümneid. "Ta suutis isegi igavast koosolekust kirjutada nii, et kõik lugesid"". Maaleht, 24. september 2025

## Välislingid
*Haud Laiuse kalmistul
Õpik

**Õpik** (vananenud kirjanduses *õpperaamat*, *kooliraamat*) on õppeaine või -kursuse kokkuvõtlikku sisu esitav trükitud või elektrooniline õppevahend. Elektroonilist õpikut nimetatakse ka e-õpikuks.

## Vaata ka

*aabits
*lugemik
*töövihik

## Viited
Kalju Sakk

**Kalju Sakk** (sündinud 17. juunil 1936 Piirissaarel) on eesti poliitik, kes tegutseb Piirissaare vallas. Ta kuulub Eesti Keskerakonda.
2004–2005 oli ta Piirissaare vallavanem.

## Välislingid
*Kohalikke juhte ähvardab range karistus
*Leib jõuab Piirissaare poodi vaid tänu piirivalve hõljukile
*Piirissaart tabas võimuvaakum
Valla Vaatleja

**Valla Vaatleja** on Kehtna valla ajaleht, mis hakkas korrapäraselt ilmuma märtsis 1995. 

Esimeste numbrite väljaandjaks oli AS Viiteleht, alates 30. numbrist Kalev Türk ja alates 136. numbrist OÜ Nädaline. Lehe toimetajad on olnud Reet Langi, Laura Kokk ja Kaire Soomets, praegu on toimetaja Aare Hindremäe.

Valla Vaatleja eelkäijaks võib lugeda Kehtna NST infolehte, mida andis välja Kehtna Näidissovhoostehnikumi administratsioon. 

Valla Vaatleja esimesed numbrid kuni numbrini 97 ja mõned Kehtna NST infolehed asuvad eraarhiivis ning järgnevad Valla Vaatlejad on Kehtna valla kodulehel. Valla Vaatleja ilmub 11 korda aastas.

## Välislingid
* Valla Vaatleja ja Kehtna NST infolehtede arhiiv aastani 2004
* Valla Vaatleja koduleht
Azawad

**Azawadi Sõltumatu Riik** (araabia keeles أزواد, uus-tifinaghi kirjas ⴰⵣⴰⵓⴷ, prantsuse keeles *État indépendant de l’Azawad*, inglise keeles *Independent State of Azawad*), vahel ka **Azaouad**, on tunnustamata riik, mis kuulutati iseseisvaks pärast konflikti, milles Azawadi Rahvuslik Vabastusliikumine (MNLA) ja teised rühmitused võitsid Mali armeed.

Selle kontrolli all on Mali kaheksast piirkonnast kolm ja pool (üle 70% territooriumist): Timbuktu, Kidali, Gao ja osalt ka Mopti piirkond. Rahvusvaheliselt peetakse neid kõiki Mali Vabariigi osadeks. Azawadi alad piirnevad lõunas Mali ja Burkina Fasoga, läänes ja loodes Mauritaaniaga, põhjas Alžeeriaga ning idas ja kagus Nigeriga. See hõlmab osa Saharast ja Sahelist. Azawadi aladel elab hinnanguliselt 2,52 miljonit inimest (23% Mali ligikaudu 10,8-miljonilisest rahvastikust), kellest ligi pool elab Mopti piirkonna põhja- ja idaosas.

6. aprillil 2012 avaldas suurt osa piirkonnast valitsev Azawadi Rahvuslik Vabastusliikumine oma veebilehel teadaande, milles kuulutas Azawadi Malist "pöördumatult" iseseisvaks. Siiani pole ükski välisriik Azawadi tunnustanud.

## Nimi
Robert Browni andmeil on *Azawad* araabiakeelne mugandus berberi nimest *[[Azawagh]]*, mis tähistab kuiva jõebasseini Lääne-Nigeris, Kirde-Malis ja Lõuna-Alžeerias.

## Viited
68 (Berliin)

**68** on Berliini trammiliin. National Geographic Society valis liini maailma kümne huvitavama marsruudi hulka..

## Viited
Peep Tambet

**Peep Tambet** (2. aprill 1942 – 28. märts 2004) oli Eesti munitsipaalpoliitik. Aastatel 1996–2002 oli ta Piirissaare vallavanem, olles seega kõige pikemalt ametis olnud vallavanem Piirissaarel.

## Välislingid
*Piirissaare laev kihutas Peipsil reisijatega kaldasse
Magistraal

**Magistraal** on suur keskne liiklustee. 

Linnades on magistraale jagatud kahte kategooriasse:
*põhimagistraalid ja
*jaotusmagistraalid

## Vaata ka
*Trass

## Viited
Hilja Bakhoff

**Hilja Bakhoff** (23. detsember 1926 – 3. juuni 2023) oli eesti kergejõustiklane.

Ta sündis Olustvere kandis. Esimesed kuus klassi õppis ta Tääksi algkoolis. Spordiga hakkas ta tegelema Viljandis õppides. Ta kuulus odaviskes mitu aastat Eesti esikolmikusse. Noorena oli ta odaviske kõrval edukas ka kaugushüppes. 

Hilja Bakhoff õppis Tallinna kehakultuuri tehnikumis ja siis pedagoogilises instituudis ning töötas kehalise kasvatuse õpetajana.

1950. aastate alguses pidi ta sportimisest terviseprobleemide tõttu loobuma. Uuesti võistlema hakkas ta alles veteranieas. Veteranide klassis võitis ta heitealadel palju maailma- ja Euroopa meistrivõistluste medaleid. 

Hilja Bakhoff võitis veteranide tiitlivõistlustelt 58 medalit, neist 24 kulda, 22 hõbedat ja 12 pronksi. Tiitlivõistluste hulka on arvatud nii sise- kui ka välitingimustes maailmameistrivõistlused ja veteranide maailmamängud. 

Aastatel 1993–2019 valiti Bakhoff 27 korda Eesti kergejõustikuveteranide assotsiatsiooni parimaks. 2017. aastal püstitas ta 90-aastaste naiste vasaraheites maailmarekordi 18.81. 

## Tunnustus
*2004 – Viljandi linna spordipreemia
*2017 – Eesti Olümpiakomitee tunnustus paljude tiitlivõitude eest

## Viited

## Välislingid
* Hilja Bakhoff toob välismaalt kulda ja hõbedat, Sakala
* Hilja Bakhoff tuli maailmameistriks, ERR 
* Eesti kergejõustikuveteran püstitas Soomes maailmarekordi, Delfi
Eesti energeetika- ja keskkonnaminister

**Energeetika- ja keskkonnaminister** on Vabariigi Valitsuse liige, kes juhib koos taristuministriga Kliimaministeeriumit. Energeetika- ja keskkonnaministri vastutusvaldkonnas on kliima ja rohereform, elurikkus ja keskkonnakaitse ning energeetika ja maavarad. 

Kuni 2023. aastani juhtis Keskkonnaministeeriumit keskkonnaminister. 

Aastatel 2023–2025, kui Kaja Kallase kolmas valitsus korraldas mitme ministeeriumi töö ümber ja muu hulgas nimetati Keskkonnaministeerium ümber Kliimaministeeriumiks, juhtis ministeeriumi kliimaminister. Alates 25. märtsist 2025 nimetati ministri ametikoht ümber energeetika- ja keskkonnaministri ametikohaks. 

Ministri nimetab ametisse ja vabastab ametist Vabariigi President peaministri ettepanekul. Minister astub ametisse ametivande andmisega Riigikogu ees. 25. märtsist 2025 on energeetika- ja keskkonnaminister Andres Sutt. 

## Ministrite loend
**Parteid**

## Viited
Vitacura

**Vitacura** on vald Tšiilis Santiago piirkonnas. 

Vallas on 81 499 elanikku (2002).

## Välislingid

* Koduleht
Luule Žavoronok

**Luule Žavoronok** (sündinud Pavelson; 25. märtsil 1933 Tõstamaa – 2. jaanuar 2025) oli Tallinnfilmi toimetaja ja animafilmide dubleerija.

## Elukäik
1941. aastal küüditati ta perega Siberisse, kus ta ka koolis käis. Siberis viibis ta ligi viis aastat. 

Ta sai tuttavaks Haapsalus teeninud piirivalvuriga ning abiellus. Mehega ühiselt reisilt naasis Luule aga lastehalvatusega, ta oli siis 26-aastane. Kõndima õppis ta uuesti karkude ja kepi abil. 
 
1960. aastal läks ta end tööle pakkuma Tallinnfilmi, kui oli juhuslikult lugenud Õhtulehest töökuulutust. Lennart Meri võttis ta tööle toimetusse, kus Žavoronok töötas toimetajana kolmkümmend aastat. Ta oli masinakirjutaja, kinokuulutuste ülespanijana, osales filmilaenutuskontori töös. Lisaks ta arhiveeris, toimetas käsikirju, tegeles lepingutega jne. Töö kõrvalt asus ta Moskva Kinoinstituudis stsenaristikat õppima. Seejärel spetsialiseerus ta populaarteaduslikule filmile ja dokumentalistikale. 

Animafilmide dublaaži tegema sattus ta tegema pigem juhuslikult. Üks tollane toimetaja ei osanud eriti vene keelt, kuid selgus, et Luule oli Venemaal koolis käinud ja tema vene keelega on kõik korras (nagu eesti keelegagi). Seepeale määras peatoimetaja Lembit Remmelgas Žavoronoki dublaaže tegema, mis jäigi aastateks tema ülesandeks toimetaja töö kõrvalt. 

1990. aastal võttis ta tagasi oma neiupõlvenime Pavelson. 

Luule Pavelsonilt intervjuu võtnud Vilja Kiisler: "Ajakirjanikega on Luule Pavelsonil siiski mõningad arved õiendada. "Keegi sellest seltskonnast, kes on mind 20 aastat reklaaminud, asja ees, teist taga, mõtles välja, et olen olnud häälnäitleja," räägib ta. "Ma ei ole elus mikrofoni sisse mitte ainsamatki sõna öelnud! Ma ei oska näidelda, mul ei ole häält, mul s susiseb, no kuidas saan mina näitleja olla! Vaadake Vikipeediast, isegi seal seisab dublaažinäitleja." Nii et kes iganes selle termini ka leiutas, tagugu ta endale pealuu sisse: Luule Žavoronok oli Tallinnfilmi toimetaja. Näidelnud pole ta eluilmaski."

## Filmograafia
*1966 "Eesti peekoni tõugu sead" (dokumentaalfilm), stsenarist
*1971 "Piima tööstusliku tootmise tehnoloogia" (dokumentaalfilm), stsenarist
*1972 "Tervise nimel" (dokumentaalfilm), stsenarist
*1973 "See on ohtlik" (õppefilm), stsenarist
*1976 "Juurvilja koristusele" (teabefilm), stsenarist  
*1977 "Enne väljasõitu" (õppefilm), stsenarist 	
 	
## Viited

## Välislingid

* Rain Tolk. Luule Žavoronok – kurjuse südamlik vaenlane, EPL, 23. jaanuar 2001 
* Allar Viivik. «Dubleerinud filmistuudio Tallinnfilm...», Õhtuleht, 28. detsember 2002
* Jaanus Kulli. "Luule Žavoronok: "Oota, sa" Hunt kiusab Jänest, aga sel pole verelõhna, nagu tänapäeva multikatel"". Õhtuleht, 25. märts 2017 (tasuline artikkel) 
* Luule Žavoronok: kõik asjad juhtuvad minuga minust olenemata. err.ee, Prillitoos, intervjueeris Reet Linna.
Kraan

**Kraan** on keeratav seadis vedeliku, auru või gaasi juurde-, läbi- või äravoolu reguleerimiseks. 

Kraanid on võrreldes ventiilide ja siibritega lihtsama ehitusega ja nende töökindlus on suurem.

## Vaata ka

*Siiber
*Ventiil

## Viited
Ventilaator

**Ventilaator** (lad *ventilare* puhuma) on elektriajamiga masin õhu või muu gaasi sundliikumise tekitamiseks. Ventilaatori põhiosa on pöörlev labadega tööratas.

Levinuimad ventilaatoritüübid on telg- ehk aksiaalventilaatorid, radiaal- ehk tsentrifugaalventilaatorid ja tangentsiaalventilaatorid.

## Aksiaalventilaator
Aksiaalventilaator koosneb elektrimootoriga käitatavast tiiviktöörattast ja kerest. Tööras, mille labad paiknevad pöörlemistasapinna suhtes nurga all, paneb õhu liikuma piki ventilaatori telge. Tavalistel laua- ja laeventilaatoritel on kere asemel kaitsevõre.

### Tsentrifugaalventilaator
Tsentrifugaalventilaatoritel on spiraalselt painutatud labadega tööratas (rootor), mida käitab elektrimootor. Ventilaatori kere sisselaskeava kaudu imetakse õhk tööratta labadele, kus see suunatakse tsentrifugaaljõu ja labade erilise kuju tõttu kerest välja laieneva torujätku (difuusori) kaudu, kusjuures õhk väljub sisenemissuuna suhtes täisnurga all. 

Seda tüüpi ventilaatoreid kasutatakse näiteks föönides, kätekuivatites, tolmuimejates, sisepõlemismootorite õhkjahutussüsteemides, samuti ruumide ventilatsioonisüsteemides.

## Tangentsiaalventilaator
Tangentsiaalventilaatori tööratas pöörleb keres, mis sarnaneb tsentrifugaalventilaatori kerega. Nii nagu tsentrifugaalventilaatoril, on ka tangentsiaalventilaatoril “oravaratta” tüüpi rootor, mille labad on piki diameetrit pöörlemissuuna suhtes ettepoole painutatud. Õhkü võetakse sisse kogu kere esiosa ulatuses. Kere erilise kuju tõttu tekib töötamise ajal imemiskambrisse keeris, mille pöörlemissuund langeb kokku rootori pöörlemissuunaga. Õhk imetakse keerise abil uuesti tiivikusse, kiirendatakse ja liigub kitsa väljalaskeava kaudu välja vastasküljel. Ajamimootor võib paikneda töötatta keskel või otsas.

Tangentsiaalse ventilaatori rootori pikkus on tavaliselt palju suurem kui selle läbimõõt. Selline kuju on optimaalne kombineerimiseks kütte- ja jahutuselementidega. Seetõttu kasutatakse niisuguseid ventilaatoreid laialdaselt konditsioneerides, õhkkardinates jm seadmetes, kus pole vaja eriti suurt õhurõhku. Sellele ventilaatoritüübile on iseloomulik madal müratase.

## Kasutamise valdkondi
* Ruumide sundventilatsiooni süsteemid (elu- ja tootmisruumides, autodes, lennukites).
* Ruumiõhu konditsioneerimise süsteemid.
* Õhkküttesüsteemid.
* Põlemiseks vajaliku õhu puhumine tööstusahjudesse ja kolleteese, samuti neist põlemisgaaside eemaldamine ja nende retsirkulatsiooni tagamine.
* Lisatõmbe tekitamine katelde ja tööstusettevõtete kütusedüüsides ja korstendes.
* Õhkjahutussüsteemid sisepõlemismootorites, soojusvahetites, külmutusseadmetes, kompressorites, arvutites, serverites jm elektroonikaseadmetes.
* Kaevanduste tuulutamine.

## Vaata ka
* Ventilatsioon
* Protsessori jahutussüsteem

## Viited
Keskkonnaminister

**Keskkonnaminister** on valitsuses minister, kelle ülesanne on riigi keskkonnapoliitika kavandamine ning looduskeskkonna- ja elurikkuse kaitse edendamine.
põllumajanduspoliitika kavandamine ning põllumajanduse süsteemne arendamine. Keskkonnaminister on keskkonnaministeeriumi juht. 

## Eesti energeetika- ja keskkonnaminister
Encarta

**Microsoft Encarta** oli digitaalne multimeedia entsüklopeedia, mida andis välja Microsoft Corporation aastatel 1993–2009. Encarta ingliskeelne versioon Encarta Premium sisaldas üle 62 000 artikli, hulgaliselt fotosid ja illustratsioone, heliklippe, videosalvestisi, kaarte ja atlaseid ning muud materjali. Entsüklopeedia veebiversiooni kasutamiseks tuli vormistada aastatellimus, aga see oli müügil ka DVD või mitme CD-na. Osa artikleid oli tasuta. 31. oktoobril 2009 teatas Microsoft MSN Encarta veebiväljaande sulgemisesest. Selle põhjuseks oli suutmatus vastu pidada konkurentsis vaba võrguentsüklopeediaga Wikipedia.
Ventiil

**Ventiil** on seadis auru, gaasi või vedeliku ühesuunalise voolu läbilaskmiseks või sulgemiseks (sulgeventiil) või reguleerimiseks (reguleerventiil). 

Ventiili põhiosade hulka kuuluvad kere, sulgur ja kruvispindel, mida käitab käsiratas või elektriajam.

Sõltuvalt voolu suuna liikumise muutmisest eristatakse otsevoolu-, nurk- ja kolmikventiile.

## Vaata ka
*Kaitseklapp
*Kraan
*Siiber

## Viited
Joyce Banda

**Joyce Hilda Banda** (sündinud 12. aprillil 1950 Zombas, Njassamaal (tänapäeval Malawis)) on Malawi poliitik, haridustegelane ja soolise võrdõiguslikkuse aktivist.

Aastatel 2006–2009 oli ta Malawi välisminister, 2009–2012 asepresident ja pärast president Bingu wa Mutharika surma aprillist 2012 kuni juunini 2014 vastavalt Malawi põhiseadusele Malawi president.

Banda oli Malawi esimene naissoost asepresident ja president ning üldse teine naispresident kogu Aafrikas (esimene oli Ellen Johnson Sirleaf, Libeeria president aastail 2006–2018).

Banda on olnud ka parlamendiliige ning sooküsimuste, laste asjade ja kogukonnateenuste minister. Enne poliitikasse tulekut rajas ta omanimelise fondi Joyce Banda Foundation, Malawi rahvusliku ärinaiste liidu (*National Association of Business Women*, NABW), noorte naisjuhtide võrgustiku (*Young Women Leaders Network*) ja humanitaarprojekti Hunger Project. Ajakiri Forbes nimetas Bandat 2011. aastal Aafrika kolmandaks kõige võimsamaks naiseks.

Joyce Banda on 2011. aastal loodud Malawi Rahvapartei (*People's Party*) rajaja ning juht, enne Bingu wa Mutharika surma peeti teda Malawi 2014. aasta presidendivalimiste favoriidiks.

Banda osales kandidaadina 2014. aasta presidendivalimistel, kuid kaotas seal oma rivaalile, endise presidendi Bingu wa Mutharika nooremale vennale Peter Mutharikale. Pärast kaotust üritas Banda valimistulemusi tühistada, viidates valimistel aset leidnud väidetavatele rikkumistele, kuid kohus ja keskvalimiskomisjon ei nõustunud temaga. 1. juunil 2014 lõppesid tema volitused seoses Peter Mutharika ametisse vannutamisega.

## Viited
Jacob Levy Moreno

**Jacob Levy Moreno** (sündinud **Iacob Levy**; 18. mai 1889 Bukarest – 14. mai 1974 New York) oli Rumeenia juudi päritolu Austria-USA psühhiaater ja psühhoterapeut, psühhodraama meetodi looja ja grupiviisilise psühhoteraapia edendaja. Oma eluajal oli ta tunnustatud kui üks juhtivaid sotsiaalteadlasi.

## Kirjandus
* Vaino Vahing, "Psühhodraamast" – tema artiklite kogumiikus "Vaimuhaiguse müüt", sari Eesti mõttelugu, nr 63, Ilmamaa, Tartu 2005, lk 227–230
* Rein Heinsalu, "Kohtumine – Luguteater, Moreno ja spontaansus" – Teater. Muusika. Kino 2012, nr 10, lk 38–43
Zeina

**Zeina** on viie tekiga Egiptuse jõereisilaev, mis kuulub ettevõttele Song of Egypt Nile Cruises ja mida käitab ettevõte Memnon Tours & Cruises Saksamaal koostöös Phoenix-Reiseniga. Jõelaev ehitati tehases Kairos Egiptuses 1993. aastal.

## Vaata ka
* Jõereisilaevade loend

## Viited

## Välislingid
* Head pildid (vene keeles)
* В Египте после 15-летнего перерыва возобновятся круизы по Нилу (vene keeles)
NSV Liidu kosmoselendur

**NSV Liidu kosmoselendur** (vene keeles *Лётчик-космонавт СССР*) oli aunimetus, mis seati sisse NSV Liidu Ministrite Nõukogu määrusega 14. aprillil 1961. Tavaliselt kaasnes sellega ka Nõukogude Liidu kangelase aunimetus. 

Üldse pälvisid NSV Liidu kosmoselenduri aunimetuse 72 kosmonauti. Nimetust anti välja kuni NSV Liidu lagunemiseni 1991. aastal. 1992. aastast annab Venemaa Föderatsioon veidi kohendatud statuudi alusel välja Venemaa Föderatsiooni kosmoselenduri aunimetust.
Kohesioon

**Kohesioon** ehk **nidusus** on molekulaarjõududest tingitud seos ühe ja sama aine molekulide vahel. Adhesiooni puhul osalevad seoses eri ainete molekulid või aatomid. 

Kohesioon on väga tugev tahketes kehades ja väga nõrk gaasides. 

## Vaata ka
*adhesioon

## Viited
Tallinna Gaasijaam

**Tallinna Gaasijaam**, ka **Tallinna Linna Gaasivabrik** oli Tallinnas 1865. aastal ehitatud ettevõte.

Tallinna Gaasijaam asus tänapäeva Põhja puiestee kruntidel 25, 27 ja 27a, hoonete arhitekt oli kubermanguarhitekt Rudolf Otto von Knüpffer. Tallinna Gaasijaamas toodeti tehisgaasi Inglise kivisöest ning see varustas gaasiga algselt põhiliselt Tallinna kesklinna tänavalaternaid ja ka avalikke hooneid.

2. oktoobril 1865 hakati paigaldama Tallinnas esimesi, Inglismaalt tellitud gaasitorusid tänavavalgustuse jaoks ja juba 5. detsembril 1865 hakati Tallinna tänavaid valgustama gaasilaternatega, 1865. aastal 17. detsembril avati Tallinnas Raekoja platsil esimene gaasilatern.

1932. aastal oli Tallinnas 1365 gaasilaternat. Kokku on Tallinna tänavate valgustamiseseks kasutatud 220 gaasilaternat, viimased gaasilaternad valgustasid Tallinna tänavaid veel 1951. aastal.

Gaasiga varustati torustiku kaudu ka Balti Manufaktuuri, Lutheri vineerivabrikut ning Kadrioru lossi ja parki.

Tallinna Gaasivabriku maa-alale ja osaliselt selle kõrvale rajati enne Esimest maailmasõda aastatel 1912–1913 arhitekt Hans Schmidti projekti järgi Tallinna Elektrijaam.

Tallinna Gaasijaama hoonestusest on säilinud peahoone Põhja puiestee ääres, kaks kuuenurkset gaasimahuti hoonet gaasijaama territooriumil ning paari tootmishoone elemente uutes hoonetes.

## Vaata ka
*Tartu Gaasivabrik 

## Viited

## Välislingid
*Mälestised • 27919 Tallinna gaasijaama vana (II) gaasimahuti
Pimpri-Chinchwad

**Pimpri-Chinchwad** on linn Indias Maharashtra osariigis. Asub Punest 15 km loodes ja Mumbaist 190 km kagus 530 m kõrgusel merepinnast. Linnast voolab läbi kolm jõge: Pavana, Mula ja Indrayani.

See on tööstuslinn, kus tegutsevad paljud suurettevõtted, näiteks Bajaj Auto, Telco, Kinetic, Bajaj Tempo ja SKF. Peamine tööstusharu on autotööstus.

## Välislingid
* Koduleht